Джани Родари
Детското влакче

Превод от италиански: Валери Петров, 1995

chitanka.info

Има

една

любима

страна,

дето децата играят щастливи

със свои влакчета и локомотиви,

и то с влакчета истински, а не играчки,

с вагончета дълги 15 крачки

и линии, ехее, от тука до там,

аз всичко това съвсем сигурно знам.

Там момченце със свирка е началник-гара

и момче-машинист машината кара,

момиченце с плитка е началник-влак

и кондукторът с клещите е момиченце пак.

И — за сигурен знак, че

това е детско влакче —

вътре в купетата и вън в коридорчето

няма места да не са до прозорчето.

А на гишето,

където

опашка от пътници чака

да си купи билети за влака,

обявление е окачено:

„ПЪТУВАНЕТО НА ВЪЗРАСТНИ ЛИЦА,

НЕПРИДРУЖЕНИ ОТ ДЕЦА,

СТРОГО ЗАБРАНЕНО!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.